เบี้ยรถซ่อมห้างแข่งดุ
บริษัทประกันตัดราคาดึงลูกค้า ดันส่วนต่างซ่อมอู่ห่างแค่หลักพัน
17 ก.พ. 2560

บริษัทประกันตัดราคาดึงลูกค้า ดันส่วนต่างซ่อมอู่ห่างแค่หลักพัน
ประชาชนเฮ ประกันรถชั้น 1 แข่งหนัก ทำเบี้ยห้างห่างจากเบี้ยอู่แค่หลักพัน จากเดิมห่างกันหลัก 7,000-8,000 บาท
แหล่งข่าวจากอู่ซ่อมรถยนต์ เปิดเผยว่า จากการแข่งขันราคาเบี้ยประกันภัยรถยนต์ชั้น 1 ทำให้เบี้ยซ่อมห้าง หรือศูนย์ซ่อมรถยนต์ของแต่ละยี่ห้อห่างจากราคาเบี้ยซ่อมอู่ประมาณ 2,000 บาท จากเดิมที่ห่างกันหลัก 7,000-8,000 บาท ส่งผลให้ประชาชนหันมาซื้อประกันที่ซ่อมห้างมากขึ้น
อย่างไรก็ตาม ผลจากการที่มีประชาชนหันไปซื้อประกันแบบซ่อมห้างมากขึ้น ทำให้การบริการไม่ทัน ทางห้างได้หันไปว่าจ้างอู่ซ่อมรถยนต์ภายนอกเข้ามาดำเนินการซ่อมให้ หรือเอาต์ซอร์ส แม้จะมีการรับประกันการซ่อม แต่ไม่ใช่มาตรฐานของการซ่อมห้าง และบางเอาต์ซอร์สจะมีการลดต้นทุนวัตถุดิบในการซ่อมเพื่อให้ได้ส่วนต่างเพิ่มขึ้น
“การแข่งขันเริ่มมาตั้งแต่มีโครงการรถคันแรก เพราะจำนวนรถออกสู่ตลาดเยอะ ก็สามารถทำราคาได้ และบริษัทประกันภัยก็ยังมีส่วนต่าง เพราะปริมาณรถใหม่มีจำนวนมาก และช่วงแรกๆ อาจจะได้เข้าซ่อมห้างจริงๆ หมายถึงศูนย์ซ่อมรถยนต์ของแต่ละยี่ห้อ แต่พอจำนวนรถมากขึ้น ห้างหรือศูนย์ซ่อมรถยนต์ก็ทำไม่ทัน ส่งให้อู่ข้างนอกซ่อม บางห้างจะให้อู่เข้าไปเช่าพื้นที่เพื่อทำการซ่อมเลย ลูกค้าก็เข้าใจผิดคิดว่าเป็นการซ่อมห้าง” แหล่งข่าวเปิดเผย
นายวรศักดิ์ แสงตะวัน เจ้าของธุรกิจอู่ซ่อมรถยนต์ กล่าวว่า เป็นยุคที่ประชาชนได้ประโยชน์จริง แต่ผลที่ตามมาในระยะยาวไม่ส่งผลดี เพราะต้นทุนการซ่อมรถยนต์ในศูนย์หรือห้าง จะสูงกว่าซ่อมอู่ ทำให้ต้นทุนของบริษัทประกันสูงขึ้น ซึ่งวันนี้รถใหม่เข้าสู่ตลาดลดลง ราคาควรจะกลับเข้าสู่ภาวะปกติ แต่ยังแข่งขันราคากันเหมือนเดิม
สำหรับเหตุผลที่ประชาชนหันไปใช้บริการซ่อมห้าง เพราะราคาเบี้ยไม่ต่างกันมาก ประกอบกับ ภาพลักษณ์ที่ดีกว่า และมั่นใจว่าได้ซ่อมจากผู้ผลิตรถยนต์จริงๆ
อย่างไรก็ตาม เรื่องคุณภาพในการซ่อมของอู่จะไม่แตกต่างกันมากนัก เพราะปัจจุบันมีการกำหนดมาตรฐานของอู่ซ่อมรถยนต์ที่สูงขึ้น ส่วนการให้บริการ มั่นใจว่าอู่จะมีความเป็นกันเองมากกว่าห้าง สามารถเจรจาต่อรองกันได้
“ลูกค้าประกันชั้น 1 ลดลง แต่จะได้ประกันชั้น 2+ 3+ เข้ามาแทน เพราะสภาพคล่องของประชาชนต่ำทำให้หันมาซื้อประกันที่เบี้ยถูก” นายวรศักดิ์ กล่าว